RESOLUCIÓN do 30 de novembro de 2010, da Dirección Xeral de Montes, pola que se publican as resolucións desestimatorias de solicitudes de axudas realizadas ao abeiro da Orde do 28 de decembro de 2009 pola que se establecen as bases e se convocan para o ano 2010 as axudas para o fomento da silvicultura en bosques no medio rural.
CONSELLERÍA DO MEDIO RURAL — III. OUTRAS DISPOSICIÓNS — 07/12/2010

Mediante Orde do 28 de decembro de 2009, establécense as bases e convócanse para o ano 2010 as axudas para o fomento da silvicultura en bosques no medio rural. Esta orde publícase con data do 5 de xaneiro de 2010 no Diario Oficial de Galicia. Posteriormente, faise pública a ampliación da dotación orzamentaria para a concesión destas axudas, a través da Orde do 27 de agosto de 2010.
De acordo co punto 5 do artigo 10º da Orde do 28 de decembro de 2009, todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. De conformidade co establecido no artigo 59º.6 b) da indicada lei, a notificación realizarase mediante a publicación no Diario Oficial de Galicia, no taboleiro de anuncios e na páxina web da Consellería do Medio Rural. Nesta publicación especificaranse a data da convocatoria, o beneficiario, a cantidade concedida e a finalidade da subvención outorgada, así como a indicación das causas da desestimación e expresaranse, ademais, os recursos que contra a resolución procedan, órgano administrativo ou xudicial ante o cal deben presentarse e prazo para interpoñelos.
Por outra banda, mediante a orde da Consellería do Medio Rural do 24 de abril de 2009 delegouse no secretario xeral da dita consellería a competencia para resolver procedementos de concesión de axudas e subvencións.
De acordo co exposto, con data do 29 de novembro de 2010 o secretario xeral da Consellería do Medio Rural ditou a seguinte resolución de desestimación das solicitudes das axudas presentadas polos interesados, ao abeiro da Orde do 28 de decembro de 2009, pola que se establecen as bases e se convocan para o ano 2010 as axudas para o fomento da silvicultura en bosques no medio rural.
Por todo o anterior, resolvo dar publicidade á dita resolución do secretario xeral da Consellería do Medio Rural do 29 de novembro de 2010.
«Resolución de desestimacións das solicitudes das axudas presentadas polos interesados, ao abeiro da Orde do 28 de decembro de 2009, pola que se establecen as bases e se convocan para o ano 2010 as axudas para o fomento da silvicultura en bosques no medio rural.
Antecedentes:
-Unha vez levada a cabo a tramitación das solicitudes das axudas presentadas ao abeiro da Orde do 28 de decembro de 2009, o director xeral de Montes formulou unha proposta de resolución, de acordo co artigo 21º da Lei 9/2001, do 13 de xuño, de subvencións de Galicia, ao conselleiro do Medio Rural.
Consideracións legais ou técnicas:
-Orde do 28 de decembro de 2009 pola que se establecen as bases e se convocan para o ano 2010 as axudas para o fomento da silvicultura en bosques no medio rural.
-Causas de desestimación:
1. Ao tratarse dun procedemento de concorrencia competitiva, a concesión das subvencións realízase mediante a comparación das solicitudes presentadas, co fin de establecer unha prelación entre elas de acordo cos criterios de valoración fixados nas bases reguladoras e na convocatoria, e adxudícanse, co límite fixado na convocatoria dentro do crédito dispoñible, aquelas que obtiveron maior valoración en aplicación dos citados criterios, desestimando o resto das solicitudes.
2. De acordo co punto 3 do artigo 19º da orde de aplicación, a Dirección Xeral de Montes, como órgano xestor, antes de levar a cabo a valoración das solicitudes de axuda comprobará que os beneficiarios cumpren coas súas obrigas tributarias e coa Seguridade Social. Nas agrupacións de propietarios todos os membros cumprirán as ditas obrigas. Segundo o artigo 10º.2 g) da Lei 9/2007, do 13 de xuño, de subvencións de Galicia, non poderán obter a condición de beneficiario das subvencións os que non estean ao día do pagamento de obrigas tributarias ou fronte á Seguridade Social ou teñan pendente de pagamento algunha outra débeda coa Administración pública da comunidade autónoma nos termos que regulamentariamente se determinen.
Vista a proposta de desestimación da Dirección Xeral de Montes,
RESOLVO:
Desestimar as solicitudes das axudas presentadas polos interesados referidos no anexo, ao abeiro da Orde do 28 de decembro de 2009 pola que se establecen as bases e se convocan para o ano 2010 as axudas para o fomento da silvicultura en bosques no medio rural, fundamentadas na causa que se fixa no dito anexo.
Ver referencia pdf "23400D011P047.PDF"
Ver referencia pdf "23400D012P063.PDF"
As ditas resolucións porán fin á vía administrativa e contra elas poderán interporse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición, ante o conselleiro do Medio Rural, no prazo dun mes contado a partir do día seguinte ao desta publicación.
b) Recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao desta publicación».
O que se comunica para os efectos oportunos.
Santiago de Compostela, 30 de novembro de 2010.
Tomás Fernández-Couto Juanas
Director xeral de Montes